CELEX: 32011R0426
Language: sk
Date: 2011-05-02 00:00:00
Title: Vykonávacie nariadenie Komisie (EÚ) č. 426/2011 z  2. mája 2011 , ktorým sa mení a dopĺňa nariadenie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu

3.5.2011   
            
            
               SK
            
            
               Úradný vestník Európskej únie
            
            
               L 113/1
            
         VYKONÁVACIE NARIADENIE KOMISIE (EÚ) č. 426/2011
   z 2. mája 2011,
   ktorým sa mení a dopĺňa nariadenie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 28 ods. 6,
   keďže:
   
               (1)
            
            
               V článku 24 nariadenia (ES) č. 834/2007 sa ustanovuje, že logo ekologickej výroby Európskej únie (ďalej len „logo ekologickej výroby EÚ“) je jedným z povinných označení s uvedením pojmov odkazujúcich na ekologický spôsob výroby, ktoré sa používajú v prípade balených potravín, ako sa uvádza v článku 23 ods. 1. V prípade výrobkov dovezených z tretích krajín je použitie loga nepovinné. Spotrebitelia by mali mať istotu, že ekologické produkty boli vyrobené v súlade s požiadavkami ustanovenými v nariadení (ES) č. 834/2007 a v nariadení Komisie (ES) č. 889/2008 (2). Vzhľadom na to je vysledovateľnosť každého produktu označeného logom ekologickej výroby EÚ vo všetkých fázach výroby, prípravy a distribúcie veľmi dôležitým faktorom.
            
         
               (2)
            
            
               S cieľom umožniť spotrebiteľom informovať sa o prevádzkovateľoch a ich produktoch, ktoré podliehajú kontrolnému systému ekologického poľnohospodárstva, by mali členské štáty vhodným spôsobom sprístupniť príslušné informácie o prevádzkovateľoch podliehajúcich tomuto systému s prihliadnutím na požiadavky na ochranu osobných údajov, ako sa ustanovuje v smernici Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (3).
            
         
               (3)
            
            
               Nariadenie (ES) č. 889/2008 by sa preto malo zodpovedajúcim spôsobom zmeniť a doplniť.
            
         
               (4)
            
            
               Opatrenia ustanovené v tomto nariadení sú v súlade so stanoviskom Regulačného výboru pre ekologickú výrobu,
            
         PRIJALA TOTO NARIADENIE:
   Článok 1
   V hlave IV kapitole 8 nariadenia (ES) č. 889/2008 sa vkladá tento článok 92a:
   
      „Článok 92a
      Uverejňovanie informácií
      Členské štáty vhodným spôsobom, vrátane zverejnenia na internete, sprístupnia verejnosti aktualizovaný zoznam, ako sa uvádza v článku 28 ods. 5 nariadenia (ES) č. 834/2007, ktorý obsahuje aktualizovanú dokumentáciu o každom prevádzkovateľovi, ako sa ustanovuje v článku 29 ods. 1 toho istého nariadenia, podľa vzoru uvedeného v prílohe XII k tomuto nariadeniu. Členské štáty dôkladne dodržiavajú požiadavky na ochranu osobných údajov ustanovené v smernici Európskeho parlamentu a Rady 95/46/ES (4).
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Článok 1 sa však uplatňuje od 1. januára 2013.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. mája 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 189, 20.7.2007, s. 1.
   
      (2)  Ú. v. EÚ L 250, 18.9.2008, s. 1.
   
      (3)  Ú. v. ES L 281, 23.11.1995, s. 31.
   
      (4)  Ú. v. ES L 281, 23.11.1995, s. 31.“